Bekende skrywer sterf op 75 | Netwerk24
Bekende skrywer sterf op 75
Deur Nielen De Klerk@Nielendk 12 Februarie 2020 06:06
Nina Smit en haar man, Johan.
Die Christelike skrywer en oud-inwoner van Bellville, Nina Smit, is onlangs oorlede.
Sy was 75 jaar oud toe sy op 31 Januarie in Somerset-Wes dood is.
Smit het landwye aanhang geniet en het meer as 200 boeke geskryf.
Sy het ook bydraes aan Sarie, Rooi Rose, Die Kerkbode, Die Voorligter en LiG gelewer.
Sy en haar man, Johan, was jare gelede die predikantspaar in die NG kerk Bellville-Oos, waarna hulle in 1983 by Helderberg-gemeente in Somerset-Wes aangesluit het.
Johan is in 2016 aan kanker oorlede.
Cum-boeke het op Facebook hulde aan haar gebring. “Nina se lewensvreugde, sprankelende styl, geestelike insig en besondere woordvermoë sal gemis word. Die skrywerswêreld is armer sonder haar,” het Cum in sy plasing geskryf.
In ’n doodsberig in Die Burger sê haar familie: “Jy het soveel liefde en omgee met jou pen in baie mense se lewe gelaat.
“Ons harte is stukkend, maar die hemele is ’n blouoog-engel ryker!”
’n Gedenkdiens is Maandag in Somerset-Wes gehou.